Papersnake/gushiwen huggingface dataset:
六月十二日被檄诣边道中即事
赵鼎臣（宋代）

驱马日尚早，解鞍天向晨。风虽排酷吏，雨复滞行人。

保障连营远，陂塘发兴新。荷花娇欲语，愁绝故伤神。
郡斋水阁闲书·彭泽
文同（宋代）

彭泽先生未去，武陵太守常贫。
上官幸且容己，下鬼休来笑人。
书事二首
刘克庄（宋代）

因治陶朱术太精，世间无物足经营。
更将郭璞书频看，只恐青山尽凿平。
题束季博山园二十首·枇杷坞
牟巘五（宋代）

落落金弹丸，飞鸟不敢下。
卢橘不到吴，杨梅同过夏。
象弈各有等级四绝品四人高下 其四
文天祥（宋代）

击柱论功不忍看，筑坛刑马誓河山。当年绛灌知何似，只在春秋鲁卫间。
章贡三咏
徐鹿卿（宋代）

群山涌浪翠周遭，中峙层台气象豪。万里阙庭长在望，定应天眼照孤高。
依韵酬葛秋岩陶体四首
释文珦（宋代）

大化无端倪，至道绝冯仗。
委身於一静，足以去群妄。
死生亦寄耳，遐龄岂吾望。
伯伦称达人，胡为未忘葬。
雨后登越王台眺望
王渐逵（明代）

魄月耿耿三星残，鳞云片片飞檐端。东方既白曙色起，越台晓气生烟寒。

回峰曲巘纷冲郁，万户千门如翠沃。祥飙下拂琅玕宫，赤霞傍射芙蓉谷。

层林深处乱鸣泉，东山尚带青苍烟。喜晴禽鸟竞鶱鶱，爱日花枝争丽妍。

闲来正值好天气，短葛青筇探幽秘。良朋尽是羊裘踪，奚童亦领烟霞意。

危盘滑磴缅跻攀，上方缥缈烟萝间。几阵松涛送天籁，一声幽磬空人寰。

吾闻仙都注符箓，富贵山林不相足。缃葩翠萼易飘零，结驷余皇带倾覆。

君不见刘王昔日繁歌钟，欲将孱质希乔松。只今寂寞呼銮道，惟有落叶号秋风。
湖州歌九十八首 其八十
汪元量（宋代）

一人不杀谢乾坤，万里来来谒帝阍。
高下受官随品从，九流艺术亦沾恩。
上南行十二首
方回（元代）

溪北曰富登，溪南曰富代。
其西曰泽富，富固人所爱。
民贫今已极，名实殊不对。
此村名杏村，杏花果安在。
跃溪春涨
甘守正（明代）

流水无情泾渭分，沧浪一曲却堪闻。谁家织就天孙锦，故向溪边濯五云。
十九弟生日
项安世（宋代）

茧丝成綍夏初新，柳色如袍尚带春。
已见出墙添笋稚，即看调鼎长梅人。
书随雁序升秋汉，研拂龙旗对晚宸。
勉为家门成胜事，六枝仙桂一株椿。
月夜即席次韵
刘摰（宋代）

天帐空虚碧玉寒，露华应满汉宫盘。十分月上星光掩，四坐诗成醉语阑。

楚渚雁归惊客恨，庾楼风静足清欢。一年惟有中秋赏，银阙鳌山夜未残。
送会木上人
释古毫（明代）

何事百城去，知君意自深。未到无行地，难忘去住心。

春花开岸影，溪水度云阴。莫向高峰上，令人不可寻。
点绛唇（细香竹）
王十朋（宋代）

秀色娟娟，最宜雨沐风梳际。径幽香细。草滴青襟袂。

一日才无，幽觉生尘态。轩窗外。数竿相对。不减王猷爱。
寄题庐山楞伽寺三贤堂，呈南康太守曾致虚
杨万里（宋代）

山房牙签三万轴，六丁下取归群玉。
空余坡老枯木枝，雪骨霜群插云屋。
楞伽老僧怀两贤，作堂要与祠千年。
只供清风荐明月，不用秋菊兼寒泉。
江西社里曾常伯，李家玉润苏家客。
并遣巫阳招取来，分坐庐山泉上石。
梁州令·莫唱阳关曲
晏几道（宋代）

莫唱阳关曲，
泪湿当年金缕。
离歌自古最消魂，
闻歌更在消魂处。
南楼杨柳多情绪，
不系行人住。
人情却似飞絮，
悠扬便逐春风去。
次韵和苏子瞻赠王仲素寺丞
刘攽（宋代）

龙虎不受羁，鸾凤不啄泥。仙人云涛观，俗子闾巷迷。

念昔喜读书，五车号轻赍。东瞻识津涯，西顾分町畦。

博物辨鼮鼠，诵赋嗤雌蜺。轩冕不克求，舌在徒问妻。

世事莫相告，慕虚但攀稽。赖有逍遥篇，尔来颇思齐。

道真本微眇，至言乃筌蹄。壹气中夜存，大方刓角圭。

勉从赤松子，定有青云梯。非若朝市门，强力相排挤。

晚友王子乔，如得照水犀。因之喻苏耽，衰暮毋噬脐。

缅思灊天柱，云白风凄凄。筑居留四邻，与子参杖藜。
菜羹二首
姜特立（宋代）

拟续冰壶传，尝赓玉糁诗。
蒸豚贵公子，却莫遣渠知。
赠金溎生同转兼祝六旬之庆二首 其一
张洵佳（清代）

名满寰区六十春，庄襟老带想丰神。家风鸿博开宗派，生日渔洋證后身。

五岭烟云双蜡屐，三吴文献一传人。随园坛坫高千古，留与先生步后尘。
和夫子九日拟登吴山因雨不果原韵
冯娴（清代）

重九宜晴雨声密，相望窗前秋瑟瑟。未过小圃访黄花，恐负花期被花责。

芳辰寂寂遣情难，倦插茱萸感百端。身世浮萍空碌碌，何如秦女早乘鸾。

怜予夙怀林下志，幼对溪山愿差遂。年来四壁聊可栖，悠然三径有馀致。

潇潇风雨静中听，竹影松枝帘外青。兴到岂知尘内事，烟云间泼墨无停。
颂古一百二十一首 其四十八
释宗杲（宋代）

瑞岩宸风，唤主人公。昨夜南山，虎咬大虫。
清潭八景为朱景云宪副作 其二 荷峰夕照
朱诚泳（明代）

野色苍茫薄下舂，入江返照驻荷峰。冲烟双鹤归来晚，点破山腰紫翠重。
避暑江上
陆游（宋代）

苦热厌城市，初夜临江湍。
风从西山来，颇带积雪寒。
堰声静尤壮，喷薄如急滩。
顿远车马喧，更觉衣裳单。
断岸吐缺月，恨不三更看。
且随萤火归，城扉欲横关。
过德州作
宫鸿历（清代）

清河三日暂淹留，又曳柴车向贝州。一路黍禾迷泽雉，半林桑枯翳山鸠。

马头北走邯郸道，鹢首南通汉沔舟。厌次祠堂千古在，当年金马只俳优。
和三唐人惠山诗
邹迪光（明代）

金商薄秋麓，桂树凌青苍。绪风叩元壑，爽籁奔虚堂。

俯听山虫鸣，仰视林雁翔。方塘逗玉液，粼粼浮清光。

鉴貌烛毛发，漱齿流芳香。买山未可得，招隐焉能忘。
无梦令 赠于面前先生
马钰（金朝）

惆怅烟霞伴侣。坚意辞予归去。不念我伶仃，守一清清环堵。环堵。环堵。终日无情无绪。
晓出响应山过静林道中奉寄琳老
毛滂（宋代）

晓色开霜坂，饥乌啄麦畦。
山腰余雪瘦，天面冷云低。
寒意梅花北，禅心柏子西。
窗前借残月，照我度前溪。
送程彝仲赴东川教授
吕陶（宋代）

与君同县又同甲，家世相同学为业。陪从最旧今老矣，四十馀年如一霎。

吁嗟先德去已久，后嗣皆能守家法。君之一第得稍晚，更向小官勤检押。

乡闾执友在嗣禁，奉诏亲题荐贤剳。美材犹未立朝庭，归驭依然走川峡。

文章近岁颇颓靡，庠序得人须镇压。欲疏密网在提纲，思遏狂澜当下闸。

由来文党俗寝盛，定见子昂才不乏。羡君高堂有慈母，日侍欢颜问单裌。

宝笺银络累年封，他日恩书应满匣。圣君文母切求治，数路招来不为狭。

读书到老必有用，一发胸中补熙洽。乔松千丈雪中青，肯向西风感衰飒。
寄答颜长道
陈师道（宋代）

贫病忧居士，雕虫累壮夫。
不能羞齿颊，幸免葬江湖。
疲马甘垂首，游鹰不应呼。
为谁归未得，山水故乡居。
挽吴给事三首 其二
朱熹（宋代）

粤自辞神武，超然绝世纷。前身疏太傅，今日范忠文。

圃树寒留月，湖波冷浸云。悬知千载下，此地想遗芬。
句 其七
徐似道（宋代）

叶从秋后变，色向晚来红。
樵云五景诗 其一 悠然佳趣
李穆（唐代）

迹远尘嚣地更偏，心游物外兴悠然。夕阳欲下鸟飞尽，喜有南山在目前。
酬李儋
韦应物（唐代）

开门临广陌，旭旦车驾喧。不见同心友，徘徊忧且烦。

都城二十里，居在艮与坤。人生所各务，乖阔累朝昏。

湛湛樽中酒，青青芳树园。缄情未及发，先此枉玙璠.

迈世超高躅，寻流得真源。明当策疲马，与子同笑言。
登鹅鼻山至绝顶访秦刻石且北望大海山路危甚
陆游（宋代）

街头旋买双芒屩，作意登山殊不恶。
苍崖无罅竹鞭逸，崩石欲坠松根络。
凭高开豁快送目，历险崎岖危著脚。
川云忽起两蛟舞，瀑水高吹万珠落。
大岩空腔谁所刳？绝壁峭立端疑削。
坡平或可坐百人，峡束仅容飞一鹤。
蛇蹊岌岌头自眩，鬼谷惨惨神先愕。
秦皇马迹散莓苔，如镌非镌凿非凿。
残碑不禁野火燎，造物似报焚书虐。
人民城郭俱已非，烟海浮天独如昨。
次韵戴成叔 其六
陈著（宋代）

凿池引山泉，泉脉来扰扰。池上有新亭，池下芰荷绕。

色香两超绝，天然本非矫。花开日开宴，醉里人世小。
得太清小桧植馆中
韩琦（宋代）

仙桧移来近紫坛，亭亭将见起亭端。纤枝未觉来风韵，劲节先知度岁寒。

得地最宜儒馆种，结根须作栋材看。愿将轩竹陪苍翠，带雪闻樽助雅欢。
南乡子·流景去难縻
陈著（宋代）

流景去难縻。浮世危如拍浪埼。才遇中秋聊对月，佳期。最怕晴明未可涯。人月本相依。果是今朝恰背违。孤负楼台多少醉，堪悲。何忍滂沱与毕离。
罗浮梁弥仟游烂柯山赠以曲筇方笠
李昴英（宋代）

葛坡龙竹东坡笠，合伴山人到洞天。
柯烂想应留斧在，凭君试问石桥仙。
渡泉峤出诸山之顶诗
江淹（南北朝）

岑崟蔽日月。
左右信艰哉。
万壑共驰骛。
百谷争往来。
鹰隼既厉翼。
蛟鱼亦曝鳃。
崩壁迭枕卧。
崭石屡盘回。
伏波未能凿。
楼船不敢开。
百年积流水。
千岁生青苔。
行行讵半景。
余马以长怀。
南方天炎火。
魂兮可归来。
病起
陈镒（明代）

今日天无风，肺气稍平和。起行庭户外，好鸟鸣脩柯。

园花忽烂漫，林笋出已多。物情各向荣，余亦散沈疴。

虽当兵戈际，幸此居山阿。有子识生理，解种桑与禾。

但知田园乐，禄仕夫如何。
月峡重九感怀
李曾伯（宋代）

落帽寻盟鬓久皤，今朝於此上嵯峨。
云收谷净山新霁，风定沙平水不波。
对菊使人怀古尔，思莼如我感时何。
明年把酒知何处，归到东篱更莫它。
醉花阴 其一 试茶
舒亶（宋代）

露芽初破云腴细。玉纤纤亲试。香雪透金瓶，无限仙风，月下人香醉。

相如消渴无佳思。了知君此意。不信老卢郎，花底春寒，赢得空无睡。
呈李朝举
华岳（宋代）

一片忠肝照日明，济时无策苦伤情。
聱牙拊几悔南流，和泪挑灯编北盟。
汉用檄招三十郡，楚因歌散八千兵。
太平若斗生灵肉，何用生灵望太平。
秋兴
陆游（宋代）

赫赫能令京兆死，沾沾正坐魏其愚。
何如陆子山行乐，胪膊常悬酒一壼？
悼网山
陈藻（宋代）

福清一半海为田，创邑今垂五百年。
伧蛮世革儒风起，西塘生百网山前。
介夫凛凛松筠操，月鱼识解文章到。
黄檗休夸十二峰，乌窠白屿空餐过。
次韵李举之县丞秋日偶成 其三
洪适（宋代）

宦途陆陆未回车，秋桂春萝总负渠。目送飞鸿千里去，故山应草绝交书。
送通上人归上高 其一
谢逸（宋代）

复忆敖峰万叠山，云中归路踏弯环。霜乾木落重阳后，莫见黄花便破颜。
送林弓寮归闽省觐竹溪中书往赴安溪县新任 其二
释文珦（宋代）

别我重云里，扬舲积雨馀。预愁千里道，难寄一缄书。

暂尔还溪馆，重来任石渠。明朝谩凝睇，舟已过桐庐。
公燕诗
曹植（两汉）

公子敬爱客。
终宴不知疲。
清夜游西园。
飞盖相追随。
明月澄清影。
列宿正参差。
秋兰被长坂。
朱华冒绿池。
潜鱼跃清波。
好鸟鸣高枝。
神飚接丹毂。
轻辇随风移。
飘飖放志意。
千秋长若斯
客中思家
赵孟坚（宋代）

柳絮悠悠拂面轻，随风到处若为情。
西池应也无人到，一面青青萍自生。
逍遥咏
宋太宗（宋代）

得道超凡圣，逍遥本是缘。
群迷难解会，我且不虚传。
但信恒无断，精穷用意专。
審听明譬谕，勿被俗情牵。
过垂虹
何应龙（宋代）

垂虹桥下水连天，一带青山落照边。
三十六陂烟浦冷，鹭鷥飞上钓渔船。
憩白云居赠霞裳道上
沈鋐（清代）

偶寻黄叶路，正值白云秋。到此尘缘净，悠然清兴留。

余粮分鹤饲，落果遗猿收。羡尔烟霞侣，逍遥物外游。
陈推官幽居十咏·重湖泛月
王炎（宋代）

四顾水光无际，自操一叶轻舟。
天阔冰轮欲堕，短桡犹在中流。
挽邑侯李母黄太夫人
王家枚（清代）

伤春最是落花天，矧复星沈婺女躔。八百孤寒怀李尉，七千里女返秦川。

不疑平狱资贤母，魏国长年等散仙。夺我神君胡太酷，民间郁抑几时宣。
休日早起
陈与义（宋代）

曨曨窗影来，稍稍禽声集。
开门知有雨，老树半身湿。
剧谈了无味，远游非所急。
蒲团着身宽，安取万户邑。
开镜白云渡，捲帘秋光入。
饱受今日闲，明朝复羁絷。
菩萨蛮
范成大（宋代）

小轩今日开窗了。揉蓝染碧绿阶草。檐佩可怜风。杏梢烟雨红。

阶零欢事少。鬓点吴霜早。天色不愁人。眼前无限春。
木兰回跸驻避暑山庄作 其一
弘历（清代）

木兰秋狝薄言旋，山馆重教此憩延。菊有黄华幽傍砌，桂馀金憩馥喷筵。

隔林麋哨声迟鹿，写栋云飞影乱烟。往返停留频属咏，笺挥壁勒自年年。
中水府
崔敦礼（宋代）

汎汎兮吾用法，沛吾乘兮东流。
东汉兮何之，有美人兮天一涯。
东杳杳兮南徐，云连连兮北固。
海何为兮清明，江何为兮流注。
彼美人兮山之曲，镇龙关兮转阴轴，
约束海若兮呵水冯，夏不苦雨兮冬不疾风。
污邪穰穰兮海沂阜丰，我民报事兮罔有不恭。
采秀实兮山巅，撷芳馨兮涧底。
霜秈兮水茫，蕙肴羞兮椒糈。
神之格兮乐享，惚蜿蜿兮来止。
晚春次韵
戴复古（宋代）

酒醒愁难醒，春归客未归。
莺啼花雨歇，燕立柳风微。
世路多殊辙，人生贵识机。
低头饱一粟，仰首愧云飞。
哭郎著作
郑愔（唐代）

诗礼康成学，文章贾谊才。巳年人得梦，庚日鸟为灾。

书草藏天阁，琴声入夜台。荒阶罗驳藓，虚座网浮埃。

白马宾徒散，青乌陇隧开。空怜门下客，怀旧几迟回。
南望阁皂山
杨万里（宋代）

惭愧多情阁皂山，去年迎我上西船。今来送我还东去，四日相随到进贤。
輓陈淡交先生
黎献（宋代）

承师受业忆同门，如水之交昔有年。
痛哭鴒原情未已，徘徊鵩舍意凄然。
功名早领贤书荐，世业由来家学传。
硕德晨星嗟已矣，试编遗稿泪潸涟。
读信陵传
韩维（宋代）

周纲乱无纪，群雄事吞争。犹能假仁义，以势相夺倾。

是时贤公子，信陵最知名。招摇大梁市，揽辔御侯嬴。

义胜下予色，恩重忘彼生。窃符连王姬，奋锤遗国兵。

救赵意何切，于魏情已轻。赖有毛薛在，终然臣节明。
陕城即事
姚合（唐代）

左右分京阙，黄河与宅连。何功来此地，窃位已经年。

天下才弥小，关中镇最先。陇山望可见，惆怅是穷边。
曾端伯自承移帅川口有怀风旨无便附信忽领教
曹勋（宋代）

衣袽先九润，此日上瞿塘。
风月动官柳，旌旗开蜀疆。
诗坛凌李杜，政绩过龚黄。
追诏知非晚，肯令生智囊。
次韵元杰听溪亭见寄
周紫芝（宋代）

贫病相牵各异乡，心随南雁与翱翔。感君三绝出妙手，慰我九翱萦别肠。

山色为人分浅黛，泉声何事碎鸣珰。千岩万壑山阴路，谁与临流共一觞。
穷巷吟四章 其三
姚燮（清代）

天地苍黄梦魂蹙，邻婺无儿掩扉哭。敝襦已典屋谁鬻，后圃葵苗但有绿。

瓮虚不剩两升粟，粟为珍珠菜为玉。减餐预慰明日腹，出向河壖拉枯木。

河壖弃鱼雀来啄，掠地鹰鹯猛相逐。风声呼呼尘眯目，荆棘刺手木难束。

泥垢沾衣血盈掬，邻婺无儿苦茕独。邻婺有儿隶兵牍，昔战螺门死刀镞。
伯奴边见归田赋因投赵侍御
张说（唐代）

尔家叹穷鸟，吾族赋归田。
莫道荣枯异，同嗟世网牵。
黄陵浮汨荣，青草会湘川。
去国逾三岁，兹山老二年。
寒鸮鸣舍下，昏虎卧篱前。
客泪堪斑竹，离亭欲赠荃。
放言久无次，触兴感成篇。
好时光·宝髻偏宜宫样
李隆基（唐代）

宝髻偏宜宫样，莲脸嫩，体红香。眉黛不须张敞画，天教入鬓长。
莫倚倾国貌，嫁取个，有情郎。彼此当年少，莫负好时光。
和王阮亭少司马西城别墅十二咏录二·石帆亭
阎咏（清代）

挂席趁长风，转瞬千万里。却疑凝立者，终古常如此。

片影落尊前，何辨远与迩。
从赵庙求菖蒲
胡寅（宋代）

欲从蒲涧问安期，仙事茫茫不可知。
何许寸根仍穊节，解教霜鬓却青丝。
风流公子茝兰伴，憔悴骚人香草诗。
乞取萧疏映窗几，苍然常揖岁寒姿。
和陈建州觉民 其二
米芾（宋代）

白头何慕久京华，静洗黄尘眼界花。万宝精神在风月，好诗追取不须赊。
卜居
李正民（宋代）

吴越飘零已十年，侵寻绿发变华颠。身閒且运陶公甓，力弱难先祖逖鞭。

兵火广陵无旧业，沟渠槜李有新田。此怀应被元龙笑，更傍苕溪卜一廛。
竹枝词十八首 其七
朱同（明代）

十五十六月正圆，楼头买卜问青天。月如照到吴江水，郎在吴江第几船。
次韵姚比玉雪中之作
董纪（明代）

风雪虽严莫掩关，天开图画一时间。闾阎均作白银阙，培塿尽为群玉山。

上将功成淮蔡下，故人兴尽剡溪还。屯边百万皆骁勇，伫听王师奏捷班。
玉雪亭 其五
陈樵（元代）

冻云岩壑晓曈昽，目极齐州望欲空。落月回光窥上界，娇花无信误东风。

曲吹铁笛惊云散，槎向银河与海通。野客烧丹深洞里，自调火候似春融。
读唐人诗杂感
刘绎（清代）

中条山下足幽居，旧有司空表圣庐。几许士人无著处，王官谷里近何如。
役所寒食晚归
赵鼎（宋代）

永巷疏林栖鸟还，幽花蔓草惨荒烟。悄无人语寒食后，时有雨点黄昏前。

孤坐何从得言笑，一樽不复论圣贤。酒酣缩首絮衾底，屋头浩浩南风颠。
疏梅二首
张耒（宋代）

疏梅落寒晴，高柳暗春夕。
低星上苍寒，远钟韵澄寂。
颇私朝市间，更得阛阓僻。
且复罢经过，深泥溅马臆。
雪后月夜登楼
顾逢（宋代）

雪屋凝寒冻不流，碧天如水似中秋。
一楼月色无人共，听尽钟声未下楼。
仲一以诗来用韵奉答
陈傅良（宋代）

剩有新诗入递筒，岂无能画作欣篷。
金钱翠盖相辉映，着我皤然酒借红。
眼前花
于谦（明代）

昨日看花开，今朝看花落。花开花落两无情，莫怪夜来风雨恶人生。

一似雨中花，老少须臾莫怨嗟。昨日朱颜生绿醑，今朝白发映乌纱。

看花对酒宁辞醉，醒后还投卖酒家。君不见，眼前花。
奉和丰厓东滨二君子咏红白梅花
朱朴（明代）

可是东君特地招，两情相倚度春宵。西园侍女霓裳舞，上界仙人绛节朝。

远信怀人谁与寄，乡愁乱眼若为消。高楼昨夜吹双管，声在寒空散碧寥。
上陆盐生辰五首
黄公度（宋代）

高议曾匡马上翁，声名凛凛尉佗宫。
谁知千载经行地，犹有云来绍祖风。
声声慢·滁州旅次登楼作和李清宇韵
辛弃疾（宋代）

征埃成阵，行客相逢，都道幻出层楼。指点檐牙高处，浪拥云浮。层年太平万里，罢长淮、千骑临秋。凭栏望，有东南佳气，西北神州。
千古怀嵩人去，还笑我、身在楚尾吴头。看取弓刀陌上，车马如流。从层赏心乐事，剩安排、酒令诗筹。华胥梦，愿年年、人似旧游。
送刁安丰
梅尧臣（宋代）

尝游芍陂上，颇见楚人为。
水有鸟鱼美，土多姜芋宜。
宁无董生孝，将奉叔敖祠。
旧令乃吾友，寄声於此时。
蝶恋花·春景
苏轼（宋代）

花褪残红青杏小，燕子飞时，绿水人家绕。枝上柳绵吹又少。天水何处无芳草。
墙里秋千墙外道，墙外行人，墙里佳人笑。笑渐不闻声渐悄。多情却被无情恼。
送王天可李典伯赴理院大司马幕
区怀瑞（明代）

猿公剑术吕公韬，幕府书勋藉二豪。烽燧但看平野静，京观何二切云高。

逢人万里驰驱意，作客三年□□劳。此去先鞭无可赠，题诗空儗鹔□□。
周藩册封礼成时中秋夜雨 其二
陈仁锡（明代）

周宗世美赋振振，公姓公孙礼法遵。齿德占星瑞河洛，诗书赓雅动枫宸。

鱼蒲龙节君恩重，玉树金枝桂窟新。何待夜珠来明月，五风十两总皇仁。
赠唐祖二子
王翰（唐代）

鸿飞遵枉渚，鹿鸣思故群。物情尚劳爱，况乃予别君。

别时花始发，别后兰再薰。瑶觞滋白露，宝瑟凝凉氛。

裴徊北林月，怅望南山云。云月渺千里，音徽不可闻。
小雨四首 其二
刘敞（宋代）

泱漭轻云湿，飘潇昼雨来。稍沾飞絮重，竞逼柳花开。

江面春阴阔，天涯暮色催。郢中词客意，最识楚王台。
木兰花慢 宫保王公浚川忆留都旧游制木兰花一阕见赠辄次韵答之
严嵩（明代）

记当年携手，陪夜醉、爱春游。看鹭渚波晴，凤台花暗，览胜寻幽。

屡枉佳人投赠，青玉案、琼玖愧难酬。郢客调高白雪，巴歈堪息吟讴。

尘劳奔抗几时休。重回头。叹往事成陈，风流云散，烟浪悠悠。

不知今夕何夕，重来此、燕月对清秋。谩忆丹山碧水，却怜高盖华辀。
玉河泛舟遂至玉泉山静明园得诗四首 其三
弘历（清代）

稻田吐穗露华浓，町上豆秧绿更䒠。无隙地还无不美，真教额手庆良农。
送举书记归天台
苏庠（宋代）

卷衲下苍壁，夜光容暗投。人追道林辈，诗入杼山流。

风吹蒹葭雨，雁横江汉秋。须烦紫藤杖，聊与白云留。
杨少监寄西征近诗来，因赋二绝为谢。诗卷第
范成大（宋代）

柴门重客醉中归，尚忆挥毫索纸时。
何物与侬供不朽，西征卷首石湖诗。
宿东横山濑
杜牧（唐代）

孤舟路渐赊，时见碧桃花。溪雨滩声急，岩风树势斜。

猕猴悬弱柳，鸂鶒睡横楂。谩向仙林宿，无人识阮家。
山寺看桃
赵希迈（宋代）

无数桃花傍水栽，水边新架佛亭台。
不因桥畔僧相接，只道玄都观里来。
淳佑甲辰三月中浣奉诏经略同客张景东冯云从
谢逵（宋代）

寻幽天气得晴酣，小小篮舆胜绣鞍。
洞以乳名云液涌，泉纡石出水晶寒。
山容染翠开油幕，竹韵鸣竽立玉竿。
孰谓地灵钟秀异，美哉风物见兴安。
次韵和正仲碧莲花
舒岳祥（宋代）

好翁和了碧桃咏，并欲尽赋园中花。思迟才退句未吐，高篇已捷老柏涂。

此花蔓生枝自劲，天水碧染雪藕纱。振鹭蝉联苍玉佩，不比掘阅纷衣麻。

山阿幽人贞且吉，城隅静女澹以华。偶然种之近苍柏，君比兔丝疑未嘉。

兔丝无根空托附，结子滥充方药家。小儿欲以凌霄拟，一种粗俗堪叹嗟。

碧莲比拟最清切，好向天苑凌青霞。
别江湖友人
柴元彪（宋代）

相见还相别，相逢未有期。
田园归去日，风雨正来时。
算驿客程远，牵帆峡路危。
寄书难到处，明月两天涯。
和喻叔奇集兰亭序语四绝 其二
王十朋（宋代）

群贤少长毕经过，曲水流觞忆永和。一代风流已陈迹，世殊事异感伤多。
薄暮自小榭泛舟至北渡宿延青楼
姚燮（清代）

乱岛森连营，大峡束门户。风崖纳潮激之吐，野喊声中万搥鼓。

天霞一划中水分，海客驶舵如驶轮。衣裾五色交缤纷，千叶百叶华旓云。

回岩倒折暗木俯，蒸起苍烟欲为雨。眼明南岸一角城，高下山灯入渔浦。

迎潮送潮渔唱多，山灯岚翠渔灯波。渔灯山灯错星点，汊流十里开银河。

此外溟濛浮六宇，籁合高穹有人语。残年独客依片篷，万里孤身漂一黍。

斯时郡县方撤兵，夜气遥指东南清。纷纷雁鹜过天杪，去傍千章郭树青。

郭树青青覆吾屋，屋角寒篝动疏绿。遥知怨女梦羁人，梦我沙遥抱鸥宿。

沙鸥拍拍沙气黄，此夕羁人不梦乡。梦撷芙蓉鳌背坐，飞随朱鸟向扶桑。
偈颂一百二十三首
释普度（宋代）

一见便见，一得永得。
四边界至，故是分明。
一寸笔头，万钧之力。
三十年异苗翻茂，千万古口流伟勣。
石莲花
司空曙（唐代）

今逢石上生，本自波中有。红艳秋风里，谁怜众芳后。
游渶川石桥
范纯仁（宋代）

英山富泉石，翠岩映清涟。近可杖屦及，寂无市井喧。

良辰惜虚过，幽寻忍空还。幸接鸿雁序，愧在骅骝前。

一径入岚霭，遍野皆兰荃。洗耳慕颍曲，散发非伊川。

芳意动宿楚，暖脉通幽泉。遥源发何所，积流浩成渊。

断岸矗苍壁，澄瀛印晴天。人稀石有彴，村远鱼无筌。

初开腊瓮酒，乍减春衣绵。风光入雩咏，暄和临禁烟。

柔莎当茵席，轻漪泛觥船。天日正清润，水云共澄鲜。

灵苗恣采撷，古迹皆穷研。高会屏纷杂，野具无荤膻。

繁英落如糁，幽禽语如弦。嫩香小杏肥，深碧新荷圆。

游鯈忽上下，戏蝶时翩翾。芳树荫坐钓，平石醒醉眠。

共得真隐趣，勿为豪华传。满目是图画，在处皆潺湲。

春风拂归袂，暮景生吟鞭。恨不见山月，月晓山南边。
赠行代作 其二
区越（明代）

江梅破腊桃舒锦，野竹含风柳带烟。笑我独穿东郭履，踏歌来送下江船。

风尘迅扫应千里，冰玉相看又隔年。为别交亲须尽醉，玉瓶双倒越江边。
和汪正夫梅
郑獬（宋代）

江南江北谪仙才，为爱湖山特地来。
愿得春寒过三月，樽前留得腊前梅。
园居六十章 其四十二
张萱（明代）

幽栖用拙道常存，不向桃花再问源。春色满园关得住，何须白昼掩柴门。
比以拙诗戏调张籍不知作者已盈轴矣辄和两韵 其二
郑清之（宋代）

虓虎宁如龟有知，陆行端自触危机。缚渠吕布还须急，驱以王寻谩失威。

肯使黔驴呈短技，直教猎骑合边围。恶盈讵必分人兽，猛获终擒自卫归。
童丱须知 其三
史浩（宋代）

为子孙顺为臣忠，夫妻和睦弟恭兄。如何却致彝纶斁，只为贪他酒味醲。
銮舆春日幸钟山寺
汪广洋（明代）

道林灵刹拥祥光，法驾来临日载阳。五色云中环雾旆，万年枝上发天香。

风传鸣鸟笙竽合，石荫垂萝紫翠凉。拟对明时歌胜事，愧无词赋续班杨。
月下笛 雪中见池北横枝有忆和片玉
郑文焯（清代）

纸帐吹魂，芦帘低额，小眉横碧。微吟掩抑，月落高楼闻篴。

卧空寒、残雪自香，一枝未折春暗识。似盈盈碎玉，红冰销碎，有情沾臆。

东风旧地，携素手重来，画阑空拍。簪英荐酒，苦为金钗留客。

想西江、缟衣夜还，采珠作泪花下滴。剪苍云，又听栖禽对语成叹息。
酌惠山泉瀹茶
杨万里（宋代）

锡作诸峰玉一涓，曲生堪酿茗堪煎。诗人浪语元无据，却道人间第二泉。
南坡口号十八首 其二
郑清之（宋代）

天工忽忽度年光，料理人间富贵忙。闲里何曾关造物，一分风景亦收藏。
一翦梅·谁写梅溪字字香
史达祖（宋代）

谁写梅溪字字香。沙边幽梦，常恁芬芳。不知花解伴昏黄。只怕东风，吹断人肠。小阁无灯月浸窗。香吹罗袖，酒映宫妆。如今竹外怕思量。谷里佳人，一片冰霜。
奉和袭美茶具十咏。茶灶（《经》云茶灶无突）
陆龟蒙（唐代）

无突抱轻岚，有烟映初旭。盈锅玉泉沸，满甑云芽熟。

奇香袭春桂，嫩色凌秋菊。炀者若吾徒，年年看不足。
题延庆寺 其一
范坦（宋代）

烟村水寺若江湖，林麓山川入画图。壁上薰风为谁制，柄臣曾此耀归途。
与孙自修祝和甫读宛陵山谷诗
程永奇（宋代）

孙君出宛陵，梅诗独不喜。祝黄世通家，于此更訾毁。

暇日扣我门，相与求正始。敢述过庭闻，用告二三子。

节拍贵详缓，言语戒浮靡。无因内金盘，遂厌古罍洗。

无惑变徵声，雅乐成逆耳。譬如学书人，牵率宗二米。

一观繇羲帖，弃走却千里。九方相神骏，肯与骊黄齿。

纷纷稗官说，而昧洙泗理。世事难具陈，岂必在文士。

不鼓无成亏，吾欲师昭氏。
颍州初别子由二首
苏轼（宋代）

征帆挂西风，别泪滴清颍。
留连知无益，惜此须臾景。
我生三度别，此别尤酸冷。
念子似先君，木讷刚且静。
寡词真吉人，介石乃机警。
至今天下士，去莫如子猛。
嗟我久病狂，意行无坎井。
有如醉且坠，幸未伤辄醒。
従今得闲暇，默坐消日永。
作诗解子忧，持用日三省。
近别不改容，远别涕沾胸。
咫尺不相见，实与千里同。
人生无离别，谁知恩爱重。
始我来宛丘，牵衣舞儿童。
便知有此恨，留我过秋风。
秋风亦已过，别恨终无穷。
问我何年归，我言岁在东。
离合既循环，忧喜迭相攻。
悟此长太息，我生如飞蓬。
多忧发早白，不见六一翁。
题灵岩寺
赵善悉（宋代）

江南多名山，雁荡最崒嵂。
山中多古寺，灵岩渺无匹。
天柱高摩云，展旗巧障日。
风榻卧石屏，雾窗涵卓笔。
上有小龙湫，龙鼻清泉出。
异哉诺讵罗，来此坐叠膝。
我亦荡中人，景象颇能悉。
独秀玩苍翠，重台听萧瑟。
却穿水帘谷，衣襟寒慄慄。
还入新月洞，意气何飘逸。
安期指瓜枣，羡门献梨栗。
飘瓦孰是非，临歧置得失。
平生方外游，兹游为第一。
谩登岭三三，休跨盘七七。
岂意山尽头，时复有禅室。
门并双峰尖，路爽千榕密。
触石浅溪鸣，投林飞鸟入。
傍人应笑允，观山何时毕。
笑话傍人道，恨我少登陟。
作诗寄行役，吾非贪著述。
景申秋八首 其五
元稹（唐代）

风头难著枕，病眼厌看书。无酒销长夜，回灯照小馀。

三元推废王，九曜入乘除。廊庙应多算，参差斡太虚。
赠陈进士
毛滂（宋代）

民生委所穷，出仕增轗轲。
家山有蕨薇，归足瘳饥饿。
功名我岂有，动若手足缚。
太官五斗粟，饱食惭且颇。
老胥抱文书，俾我供吏谭。
厌此将毋观，法在恐深坐。
旧书不得读，掩帙充枕卧。
朋游久益落，蹭蹬自老大。
近乃得吾子，听语百忧破。
颜郎见清赏，今子倾一座。
新诗已出人，珠玉落欬唾。
诸生正业儒，风雅久不作。
子决有是哉，吾道便可贺。
冬日郡斋书事
张先（宋代）

铃索声闲按牒稀，怯寒肌骨望春晖。
凝云垂地雪欲下，高树无风叶自飞。
水落浅沙鱼队聚，草枯幽陇鹿群归。
安人不信彤襜贵，上相还家是锦衣。
石{外辶内委女换聿}
释某（宋代）

路绕崖悬万仞头，檐泉带月几时休。
个中拨转通天窃，人自安间水自流。
离亭燕 晚泊高淳湖口
杨抡（清代）

荡漾湖光山色。风景早如江北。荻笋芦芽春正嫩，岸柳丝丝如织。

一片好汀洲，剩有野凫千百。

西下夕阳寒白。东望暮云凝碧。轮指水程原不远，总算天涯行客。

处处是长亭，离恨谁知端的。
竹夫人二首 其二
王质（宋代）

洞房暗薰结，谁作双蝴蝶。夫人独自梦，清露泣寒月。
用虞提刑见寄诗韵答之
洪咨夔（宋代）

鸡鸣而起一般时，舜跖殊途觉与迷。
此理天无分厚薄，乃心人自眩东西。
柴门风雨榴花老，草巷烟霏燕子低。
玉汝有书来万里，圣贤不泰不栖栖。
游北山
杨杰（宋代）

今古忙忙利禄间，几人能此叩松关。猿惊鹤怨不知处，虎踞龙蟠空见山。

芳草路随流水远，老僧心共白云閒。淮南旧隐抛离久，一诵移文一愧颜。
梦蝶居士赞二首 其二
释德洪（宋代）

余观此老，神光浑圆，道骨粹刚。唾零功名，眼盖侯王。

何为须发唾浪，被此朝章乎。岂非如茅容杀鸡，毛义捧檄。

但欲致慈母之一笑，安知有佳客之在旁也。所以袖补天之妙手，秘医国之奇方。

独游戏于富贵，如蝶栖宿于花房。占百年之闲适，寄一梦于幽香。

千花百卉，金马玉堂。丽风日之醇酽，遍雨露之恩光。

遥增击而栩栩，亦何异一丘一壑之相羊耶。
园蔬十咏·瓠
刘子翚（宋代）

溉釜熟轮囷，香清味仍美。
一线解琼瑶，中有家人齿。
句
晃逈（宋代）

芃芃麦垅惊翚起，灼灼桃园舞蝶来。
题汪水云诗卷
聂守真（宋代）

三日钱塘海不波，子婴系组纳山河。
兵临鲁国犹弦诵，客过殷墟独啸歌。
铁马渡江功赫奕，铜人辞汉泪滂沱。
知章喜得黄冠赐，野水閒云一钓蓑。
甫田
佚名（先秦）

倬彼甫田，岁取十千。我取其陈，食我农人。自古有年。今适南亩，或耘或耔。黍稷薿薿，攸介攸止，烝我髦士。

以我齐明，与我牺羊，以社以方。我田既臧，农夫之庆。琴瑟击鼓，以御田祖。以祈甘雨，以介我稷黍，以穀我士女。

曾孙来止，以其妇子。馌彼南亩，田畯至喜。攘其左右，尝其旨否。禾易长亩，终善且有。曾孙不怒，农夫克敏。

曾孙之稼，如茨如梁。曾孙之庾，如坻如京。乃求千斯仓，乃求万斯箱。黍稷稻粱，农夫之庆。报以介福，万寿无疆。
和川守侍郎缑山题仙庙
徐凝（唐代）

王子缑山石殿明，白家诗句咏吹笙。

安知散席人间曲，不是寥天鹤上声。
菊
郑獬（宋代）

宝钉万数拥寒枝，寂寞幽香蝶亦稀。
未把玉栏移得去，直须翠帽插将归。
定逢野客寻常折，忍逐秋风取次飞。
好备一尊相就饮，醉来从遣露沾衣。
西郊访梅约李提刑
魏了翁（宋代）

荒烟散牛羊，落日下城市。天寒万木脱，岁晏群动弭。

西郊有孤芳，独唤春事起。幽光耿参月，清艳明野水。

欲开未开时，似语不语意。或疑春较迟，的皪尚霜蕊。

谁知春风心，浑在阿堵里。洞霄逍遥公，九陇花月使。

领客居上头，蹇予亦婪尾。颇怀去年游，岁月如许驶。

悠悠竟何成，总被物化使。索酒浮大觥，歌商曳穷履。

真意浩无穷，作诗聊复尔。
贺新郎 其三 赠建康郑玉脱籍
刘仙伦（宋代）

郑玉非娼女。叹尘缘未了，飘零被春留住。肠断胭脂坡下路。

成甚心情意绪。生怕入、梨园歌舞。寂寞阳台云雨散，算人间、谁是吹箫侣。

空买断，两眉聚。

新来镜里惊如许。暗伤怀、莺老花残，几番春暮。事逐孤鸿都已往，月落千山杜宇。

念修竹、天寒何处。不念琐窗并绣户，妾从前、命薄甘荆布。

谁为作，解绦主。
客中感怀四首 其三
秦涌（清代）

寒蝉一曲唱新晴，满腹牢骚楚屈平。半壁残灯风雨夜，南征又听塞鸿声。
道上见村民聚饮
陆游（宋代）

霜风利如割，霜叶净如扫，正当十月时，我行山阴道。
场功俱已毕，欢乐无壮老，野歌相和答，村鼓更击考。
市垆酒虽薄，群饮必醉倒，鸡豚治羹胾，鱼鳖杂鲜槁。
但愿时太平，邻里常相保，家家了租税，春酒寿翁媪。
送陈忠玉兼寄尹梦得黄仲通并寄季通侄五首 其五
张嵲（宋代）

君归多问尹夫子，病后新诗定益工。鸿雁南来书不到，想应全未废书空。
忆镇江府经历司署
缪公恩（清代）

几竿修竹绕吾庐，冷署无人静读书。昨日江船新下网，楝花风里上□鱼。
公退三首
苏籀（宋代）

披文不释遗编慕，躭禄终惭远贿称。
劫劫抗尘非胜趣，寥寥出贿有真乘。
转头值寓无穷极，措足虚邪粗可胜。
管晏空忧觉先物，未须薄薛与卑滕。
南雄八景诗 其八 晦朔潮痕
程文表（元代）

江湖消长去来频，满眼浮花烂若银。瘴海飘飖惊贝母，炎州髣髴降滕神。

春风芳草斜阳渡，秋月芦花浅水滨。几处乘流舣舟楫，不知谁是济川人。
代公庆上郭帅
王灼（宋代）

昔年先庙谒汾阳，提笔从公写短墙。
再别巴江油戟下，七逢天竺桂枝香。
宦途自许安仁拙，浮俗谁怜处士狂。
客舍无烟饥欲死，尚惭知已问行藏。
九月游龙卧山留一夕明日值雨坐超上人房偶题
林亦之（宋代）

野兴更周遭，应迟问大刀。
山房逢雨好，人意与秋高。
多谢烹鲜乳，还令厌濁醪。
重来须累少，款款听萧骚。
山居杂诗九十首 其八十九
曹勋（宋代）

吾家远城市，四围萦叠嶂。意寻烟霞游，喜逐樵牧上。

松间憩两足，论高等四畅。或时戴月归，山花记心想。
再次韵杨宰七首
陈造（宋代）

微吟长啸强跻攀，愁斛多於庾子山。
我亦丰凶关梦寐，秋成消息待君还。
天彭受代迁静正堂以代者未到漫兴二首
李石（宋代）

罢戍成迁次，投閒想帮居。
风霜欺老大，书信卜交疏。
黄叶频供扫，青山炯自如。
斯文身健在，归及岁之余。
书事三绝
范成大（宋代）

简子约同湖棹，周郎许过田庐。
碧云日暮空合，多病故人遂疏。
新凉曲
黄景仁（清代）

闻道边城苦，霏霏八月霜。怜君铁衣冷，不敢爱新凉。
刘元翁索赋鞠逸
张埴（宋代）

回首桃花只俗休，还君本色一篱秋。
小儿德祖渠何见，不认杨梅个话头。
归燕曲
黄景仁（清代）

玉露零阶叶飘井，巢燕差池去无影。别路三千紫塞长，秋风一无乌衣冷。

可怜欲别更徘徊，暮气繁华眼倦开。易主楼台常似梦，依人心事总如灰。

珠帘十二斜阳下，凄凉几阅流红卸。昔日抛花散绮筵，此时掠草辞歌榭。

海国回头雾百重，可应魂恋旧房栊。玉京臂冷红丝断，神女钗归锦合空。

亦有江南未归客，年年社日曾相识。故家子弟半飘零，芦花满地头俱白。

朱雀航边伴侣稀，郁金堂上故巢非。抛残一样新团扇，辛苦三春旧舞衣。

感恩几辈同关盼，忍待明年更相见。一任泥抛落月梁，那堪门掩无人院。

伯劳东去雁南来，百遍相呼誓不回。天空自有低飞处，不是同心莫浪猜。
浣溪沙（今岁冬温，近腊无雪，而梅殊未放。戏作浣溪沙三叠，以望发奇秀）
周紫芝（宋代）

近腊风光一半休。南枝未动北枝愁。嫦娥莫是见人羞。

么凤不传蓬岛信，杜鹃空办鹤林秋。便须千杖打梁州。
咏左伯桃羊角哀
胡宗愈（宋代）

古有二烈士，羊左哀与桃。结交事游学，心若胶漆牢。

远闻楚王贤，待士皆英髦。负笈首燕路，不惮千里劳。

行行及梁山，雨雪填岩胚。途穷食不继，饿口空嗷嗷。

无为俱死尔，原野涂身膏。我留子独往，命各系所遭。

慷慨示一诀，并粮解衣袍。僵坐空穴中，视死轻鸿毛。

角哀既仕楚，爵位联执羔。顾怀交旧心，血泣声号咷。

王闻义其事，礼葬迁蓬蒿。孤风激颓俗，千古清萧飙。

叔世忠义丧，友道皆滔滔。平居论莫逆，握手相游遨。

利害一轧己，所得无秋毫。挤壑又下石，反若豺狼嘷。

秦末馀耳辈，遇时方绎骚。誓为刎颈交，名节初相高。

一旦成眦睚，亲勒兵相鏖。斩馀泜水上，论功传子敖。

较此岂不愧，清议安能逃。凛凛溧水傍，危坟望江皋。

蔚宗宰兹邑，梦睹斯人曹。衣冠甚奇古，晤语开郁陶。

时示古祭文，百本皆旌褒。其间记一二，花落空奠醪。

薄诉魏伦者，相侵意贪饕。诘朝究其详，伦果邑之豪。

墓木合数抱，私欲挥斧刀。移文禁采伐，表识严芟薅。

英灵俨如旧，虽久不闻韬。哀我今之人，五交戒所操。
素月出东岭
仇远（元代）

素月出东岭，照我白玉床。
床上何所有，累累书一囊。
诘曲科斗文，读之不成章。
君车自翱翔，驾景朝紫皇。
苍苔满石匣，瑶书空秘藏。
仙人百尺台，吹竹引凤凰。
凤兮来不来，虚此明月光。
寄题丰乐亭
苏舜钦（宋代）

神物藏胜地，深林隐苍峰。威夷渡浅岭，爱此泉一钟。

古今未见渡，荒然草苔封。公来辟一径，疏凿随指踪。

挥洗落尘虑，甘凉洒烦胸。搆亭于其间，四面开轩墉。

名之丰乐者，此意实在农。使君何所乐，所乐惟年丰。

年丰讼诉息，可使风化醲。游此乃可乐，岂徒悦宾从。

野老共歌呼，山禽相迎逢。把酒谢白云，援琴对孤松。

境清岂俗到，世路徒冲冲。
明晨邀三君集舟中是日雪大作竟暮
胡应麟（明代）

黯淡同云际碧天，溪山遥望转清妍。谁将剡曲风前棹，并载梁台雪里筵。

玉树乍惊瑶瑟倚，冰花时傍彩毫传。飞觞总是琼楼客，肯借阳春和昔年。
山中避盗后十首 其四
周紫芝（宋代）

横道俱蛇豕，亲交信绝疏。别来应隔岁，乱定始收书。

转徙移家后，存亡雪涕馀。微生一蝼蚁，播越念皇舆。
莼菜
陆树声（明代）

陆瑁湖边水漫流，洛阳城外问渔舟。鲈鱼正美莼丝熟，不到秋风已倦游。
赞三十六祖颂 其二十四
释印肃（宋代）

真师子法身，究竟无头尾。赚当盲眼人，华空疑不是。
寿程使君和获白雁诗韵
程公许（宋代）

流膏千里喧笑声，祥心万丈南极星。
祈年未了香火债，馔客肯污刀镬腥。
此心与民同疴痒，出令可忍奔风霆。
仙人飞来丹枫阙，谷眼诧见白鹤翎。
蚁封萦策屈良御，牛軱辍刃烦庖丁。
立谈千仗环铁瓮，倾耳千行颂紫冥。
雅知方寸厚培殖，未觉双鬓轻飘零。
马路去踏东华尘，猿吟恐辜北山灵。
胜将石田沃雨露，更为嘉谷除蟊螟。
寥寥宗风特扶起，恳恳善颂何丁宁。
长生籙启云笈，紫府丹台元不扃。
闺情
贾蓬莱（元代）

燕子南来雁北飞，远人何事竟忘归。
一腔心病难形口，万斛愁情尽属眉。
试掠金钗临晓镜，潜垂玉筹渍春衣。
邻姬莫问容憔悴，只有西窗夜月知。
李豫石常吉得旨归养赋赠 其一
何吾驺（明代）

石磴悬崖苦竹根，春风为爱长儿孙。琅玕百尺淩空上，归赋南山尽主恩。
瑞应驺虞诗
杨荣（明代）

圣皇御宇天下宁，玉衡维贞泰阶平。雨旸时序百谷登，泰和氤氲毓嘉祯。

粤产瑞兽仁且灵，素质黑章粲精英。起伏驯扰行不惊，白雪被体玄云凝。

性仁不折生草茎，步武所至祥风生。岳祇撝呵肃林坰，灵光和气相回萦。

群兽导引纷前行，丹壑吐媚泉流琼。草木茁秀山增荣，卿云下垂煜荧荧。

文轩载之献帝京，臣民纵观溢都城。嘉气满路腾欢声，圣主端拱坐天庭。

骏奔百辟公与卿，上章揄扬古是徵。揆厥所由咸颂称，华夷万方仰圣明。

奉天法祖笃孝诚，皇仁如天育黎氓。好生之德覃八纮，下及万灵上太清。

四民安居品物亨，女勤蚕织男力耕。父父子子弟与兄，比屋礼让崇忠贞。

普天率土瞻仪刑，上帝监观歆德馨。嘉祥奇瑞来相仍，圣心乾乾戒满盈。

臣下遵职惟弗矜，维此瑞兽远来呈。实表圣德洞幽冥，愚臣感恩怀战兢。

欢呼抃舞倍恒情，上祝圣寿万万龄。如川之增日初升，皇图巩固永世承。
题致政赵刚大卿宴息堂
韩琦（宋代）

家园休息敞虚堂，直造希夷境外乡。无物不推山下胜，有花皆似洛中芳。

荷裁万扇悲长信，笋掷千簪醉孟尝。子蔼令名居自足，主公襟韵日康强。
临阶竹
卢照邻（唐代）

封霜连锦砌，防露拂瑶阶。聊将仪凤质，暂与俗人谐。
夏日
吕本中（宋代）

暑雨遂经月，客来困稍疏。闭门观易象，反复看何如。

妙处元非画，微言不在书。故山初未远，举首是吾庐。
溪上
沈谨学（清代）

春烟雨岸平，流水一竿冷。夕阳隔溪来，零乱桃花影。
诗
颜之推（南北朝）

悬鱼掩金扇。
水仙初花
方岳（宋代）

丛丛低绿玉参差，抱瓮春畦手自冶。
地暖乍离烟雨气，岁寒不改雪霜姿。
太真妃以香为骨，虢国人嫌粉涴眉。
莫道秋崖无造化，解令朽壤出神奇。
送邑尉朱登仕告老归华亭用玉局老仙寄王庆源韵
谢薖（宋代）

君不能黄冠还乡乞鉴湖，又不能拿舟送米烦胡奴。

白头真负能生志，妙年毫端敌万夫。向来恶少虎负嵎，职当疾走编其须。

裤靴不是老者事，腰间羽箭吾初无。挥杯劝影古寺底，日有野老争携壶。

颇遭官长劝归欤，妇能右摈儿左扶。但令妻病足鹿脯，何忧儿寒止熨襦。

莼丝作羹盐未下，鲈鲙切玉秋不癯。华亭自昔托鹤唳，蕙帐后夜闻猿呼。

不羡人间冶容子，团圆十五正当垆。
答张奉议
王安石（宋代）

五马渡江开国处，一牛吼地作庵人。
结蟠茅竹才方丈，穿筑沟庵未过旬。
我久欲忘言语道，君今来见句文身。
思量何物堪酬对，棒喝如今总不亲。
谢杨仲才惠芍药 其三
虞俦（宋代）

回首龙山忆孟嘉，诗成醉墨带烟霞。风流多谢佳公子，遣赠扬州几度花。
示禅人
释慧远（宋代）

顾鉴全抽彻底参，新丰三顿实难甘。
到头恩怨无余地，赢得儿孙转放憨。
千福寺昧轩
李覯（宋代）

何人指蒙昧，题作此轩名。
天理自昼夜，道心无晦明。
用当群物化，舍去一毛轻。
磊磊山前寺，时闻钟声声。
中元日以春花数种送阎才元左司 其二
周必大（宋代）

早岁联名向千佛，如今接武事承华。何时误入长春苑，尽看先生解语花。
好事近（次卢漕国华七夕韵）
京镗（宋代）

急雨逐骄阳，洗出长空新月。更对银河风露，觉今宵都别。

不须乞巧拜中庭，枉共天孙说。且信平生拙极，耐岁寒霜雪。
再止庙居
韩偓（唐代）

去值秋风来值春，前时今日共销魂。颓垣古柏疑山观，

高柳鸣鸦似水村。菜甲未齐初出叶，树阴方合掩重门。

幽深冻馁皆推分，静者还应为讨论。
又和病中遣怀
释宝昙（宋代）

闻公多病正缘诗，酷似梅花太瘦时。
故忆主人鸥去近，尚留宾客鹤归迟。
把麾定复追苏子，鼓瑟无因见孺悲。
已办扁舟轻似叶，明年真到习家池。
漫兴十一首
赵蕃（宋代）

风雨萧萧病欲侵，杂然啼鸟在中林。
细听却有黄鹂语，端是当年隔叶音。
在野
蓝仁（明代）

慕荣非素心，在野甘自晦。泉分九井注，门掩千峰对。

犬吠秋草根，鹤鸣白云外。茅檐有浊醪，田翁夜相会。
倾古三首
释宗琏（宋代）

驴尾猪头牛脚迹，三斤麻子露消息。
志公杖头剪刀尺，从来雨下阶头湿。
禅人并化主写真求赞
释正觉（宋代）

智静用冲，道明体空。
清白转色，幽微借功。
一乘句里那回互，百草头上还疏通。
虎头之顾，牛头之融。
且痴且懒，不谋而同。
秋夜对月
王之道（宋代）

青廓经新雨，扶疏桂影秋。
夜凉山色静，风细水光浮。
坐久因忘寐，诗成得散愁。
愿言乘此兴，同赋庾公楼。
淳熙七年端午帖子词·皇帝合六首
崔敦诗（宋代）

松碧涵风清度曲，梅黄过雨密留阴。
翠寒堂上全无暑，定起人间扇暍心。
丫头岩用前韵
程洵（宋代）

侧看初成峰，横看复成岭。何年古仙人，飞步缓绝顶。

至今两髻丫，缥缈烟霞冷。安步蹑荒遐，长啸清夜永。
赵紫芝得羌村图拉余与赵山中同赋
释居简（宋代）

中原闻休兵，久客问归路。穷途倦策蹇，窘步甚脱兔。

小立候柴荆，互闯走儿女。喜极先蹙頞，思苦旋煦妪。

触绪尽愁态，抚膝见濡慕。诸邻稚扶老，旨畜各携具。

老瓦勇倒泻，飞觞约深注。居者诉徵调，归者诉羁旅。

欢呼贺生还，不醉不肯住。哂乃骊山梦，奇警在团素。

生灵果何罪，此祸竟谁与。眼明新画轴，心折旧题处。

掩卷续微吟，玉倚亭亭树。
渊明采菊图
艾性夫（元代）

餐英人去已千年，留与先生泛酒船。
昔日避谗今避世，黄花独识两翁贤。
短歌行赠武河汤将军擢镇狼山
俞大猷（明代）

蛟川见君蛩然喜，虎须猿臂一男子。
三尺雕弓丈八矛，目底倭奴若蚍蚁。
一笑遂为莫逆交，剖心相示寄生死。
君战蛟川北，我战东海东。
君骑五龙马，我控连钱骢。
时时戈艇载左馘，岁岁献俘满千百。
功高身危古则然，谗口真能变白黑。
赭衣关木为君冤，君自从容如宿昔。
顾我无几亦对簿，狱中悲喜见颜色。
君相圣明日月悬，谗者亦顾傍人言。
贷勋使过盛世事，威弧依旧上戎轩。
君今耀镇狼山曲，云龙何处更相逐。
春风离樽不可携，短歌遥赠亦自勖。
与君堕地岂偶然，许大乾坤着两足。
一度男儿无两身，担荷纲常忧覆泬。
皓首期君共努力，秋棋胜着在残局。
燕然山上石岩岩，堪嗟近代无人涘。
与君相期瀚海间，回看北斗在南关。
功成拂袖谢明主，不然带砺侯王亦等闲。
学诗吟十首 其二
方回（元代）

三百篇既绝，孔圣作春秋。荣辱系褒贬，与诗美刺侔。

楚骚降一等，尚可风雅俦。汉盛出苏李，魏兴起曹刘。

历览逮六朝，仰止兹为优。独一陶元亮，龙凤翔九州。

韩柳继李杜，黄陈绍苏欧。江湖近一种，禽虫鸣啁啾。
再用前韵二首
袁燮（宋代）

乞取刀圭救病身，韩公于此枉天真。
何如夜坐忘躯壳，但有纤毫俱是尘。
八声甘州 其三 食
易顺鼎（清代）

忆食时初竟晓梅妆，对面饱端相。是天生两口，甜恩苦怨，总要同尝。

还把檀郎二字，细嚼当槟榔。漱水休倾却，中有脂香。

闻道别来餐减，只相思一味，当作家常。想靓犀微露，剔着假思量。

惩桃花煮成红粥，早拚他心里葬春光。侬只梦胡麻熟否，不梦黄粱。
奉和正
岑文本（唐代）

时雍表昌运，日正叶灵符。德兼三代礼，功包四海图。

踰沙纷在三，执玉俨相趋。清跸喧辇道，张乐骇天衢。

拂蜺九旗映，仪凤八音殊。佳气浮仙掌，熏风绕帝梧。

天文光七政，皇恩被九区。方陪瘗玉礼，珥笔岱山隅。
题陶朱公庙二首 其二
赵抃（宋代）

不道夫差势独夫，因持越计败全吴。陶朱智则诚为智，欲把忠臣比得无。
送泽监寺出岭
释慧空（宋代）

我自入岭来，称锤落深井。如君英俊流，当以我为警。

摩挲探水杖，透脱飞猿岭。送别无所谭，霜清溪路永。
括酹江月
林正大（宋代）

开元盛日，爱名花绝品，浅红深紫。云想衣裳□□映，曲槛软风微度。君群玉山头，瑶台月下，一□香凝露。嫣然倾国，巫山肠断云雨。

借问标格风流，汉宫谁似，飞燕红妆舞。解释春风无限恨，博得君王笑语。七宝杯深，蒲萄酒满，胜赏今何许。沉香亭北，倚阑终日凝伫。
梅花引
赵汝茪（宋代）

对花时节不曾忺。见花残。任花残。小约帘栊，一面受春寒。题破玉笺双喜鹊，香烬冷，绕银屏，浑是山。

待眠。未眠。事万千。也问天。也恨天。髻儿半偏。绣裙儿、宽了还宽。自取红毡，重坐暖金船。惟有月知君去处，今夜月，照秦楼，第几间。
晚步
周孚（宋代）

汗垢不可耐，晚凉眉始开。孤筇信步去，老袂觉风来。

惊犬那须尔，痴蚊安在哉。寥寥初月上，却照老夫回。
杂曲歌辞·浪淘沙
白居易（唐代）

一泊沙来一泊去，一重浪灭一重生。
相搅相淘无歇日，会交山海一时平。
白浪茫茫与海连，平沙浩浩四无边。
暮去朝来淘不住，遂令东海变桑田。
青草湖中万里程，黄梅雨里一人行。
愁见滩头夜泊处，风翻暗浪打船声。
借问江湖与海水，何似君情与妾心。
相恨不如潮有信，相思始觉海非深。
海底飞尘终有日，山头化石岂无时。
谁道小郎抛小妇，船头一去没回期。
随波逐浪到天涯，迁客生还有几家。
却到帝乡重富贵，请君莫忘浪淘沙。
江汉楼
袁说友（宋代）

楼高百雉楚城东，吴蜀衣冠邂逅逢。
自是荆山为屏翰，更看江汉日朝宗。
送侍御杨朝重巡按江西次同年丘安重韵
黄仲昭（明代）

黎元争欲睹衣冠，宪节南行雪尚寒。折狱常持三尺法，济时更有九还丹。

抚摩凋瘵春随马，屏斥奸谀铁作肝。后夜望君君不见，法星一点照云端。
闻临江范德机以母丧哀毁而卒
柳贯（元代）

服斩谁非子，摧形不有身。使能穿圹入，果胜阙泉亲。

突兀留文冢，凄凉卷钓缗。夜台开幕府，还借笔如神。
贻不出院真公
魏野（宋代）

闭户头初剃，今来已白头。
五侯堂上见，四海定中游。
凿井还依砌，栽松欲映楼。
人间思虑绝，拥衲任经秋。
李允成次彦博韵见示仍用韵答之三首
李流谦（宋代）

花气浓熏坞，藤稍密荫桥。
但须樽有酒，未问印垂腰。
芳草晚尤碧，好山晴更遥。
太阿真宝剑，不必夜干宵。
入雁荡山
綦崇礼（宋代）

杰峰秀岭竞崔巍，缓引篮舁不用催。一径灵虚飞鸟上，四围春用画屏开。

鹿门未有携家便，雁荡何妨筑室来。已上封章乞闲散，勿令俗驾却轻回。
题大安驿诗大安驿距信州分水岭二十五里壁间有鲍娘题诗云鸡声哽入江南路柳暗莺残别是春因题 其二
李正民（宋代）

两州水向岭头分，入眼溪山处处新。春色故应无彼此，江南未必胜瓯闽。
游黄山题汤院壁
罗洪先（明代）

紫翠林中便赤足，白龙潭上看青山。
药炉丹井知何处，三十六峰烟月寒。
偈二十二首
释洵（宋代）

针劄不到处，放下死蛇头。
唱拍相应时，根尘俱脱尽。
明眼汉，没窠臼。
百尺竿头放步行，大洋海里和身倒。
纪梦
邹浩（宋代）

梦如符节自然合，吉事有开期必先。天地无私人主圣，孤臣从此望归田。
题睡布袋
张侃（宋代）

佛身广大遍虚空，收拾归来一衲中。走入睡乡推未觉，只缘认得主人翁。
楚江夜怀
寇准（宋代）

西风生远水，萧飒度吟台。
明日夜还满，故人秋未来。
寒蛩啼暗壁，败叶下苍苔。
谁念空江外，年年首重回。
句
吴光（宋代）

独鹤下随鸡饮啄，众星高共月徘徊。
春雨代所思书闷 其一
孙原湘（清代）

蓝桥咫尺水盈盈，错过花朝月又明。如此相思容易老，一生几度见云英。
曹仁宪谨荣寿 其四
林炳旂（清代）

湛露承恩日，清秋介寿时。名标循吏传，望叶淑人诗。

周甲欣何似，生申允若兹。淡江盘老鹤，洛水献灵龟。

名教多真乐，劬劳念至慈。孝经基福祉，特此勖童儿。
玩鞭亭
郭祥正（宋代）

平芜春静水弥天，甚压危城驾广椽。骏马岂能追晚日，将军莫广玩遗鞭。

高才共倚新亭赋，逸翰重寻旧曲镌。千古英雄只如此，黄花修竹付幽禅。
瓶中红白二莲五首
杨万里（宋代）

红白莲花共玉瓶，红莲韵绝白莲清。
空斋不是无秋暑，暑被花销断不生。
谢林守架艾轩先生祠堂
林亦之（宋代）

双阙已嗟秋草边，两楹谁作麦堆前。
幸逢皂盖行春日，如见红堆讲道年。
工部先生天下士，莆阳太守大夫贤。
斯文直待斯人出，千载名声与共传。
羽觞飞上苑
沈君攸（南北朝）

上路薄晚风尘合，禁苑初春气色华。石径断丝阑蔓草，山流细色拥浮花。

鱼文熠爚含馀日，鹤盖低昂照落霞。隔树银鞍喧宝马，分衢玉轴动香车。

车马处处尽成阴，班荆促席对芳林。藤杯屡动情仍畅，翠樽引满趣弥深。

山阳倒载非难得，宜城醇酝促须斟。半醉骊歌应可奏，上客莫虑掷黄金。
六代祖师赞 其五
释文礼（宋代）

黄梅再来，青松依旧。前身后身，一场逗漏。七百高僧总作家，唯有南能不唧𠺕。
蝉
李覯（宋代）

一蜕嚣尘向此生，柳枯槐老正伤情。
高吟尽日知谁听，零露充肠且独清。
螳斧不劳阴致害，貂冠犹可共传名。
骚人若有遗魂在，应放冤声伴尔鸣。
和董端明大野渔父图
李弥逊（宋代）

撇棹归来起暮凉，乐哉谁复慕轩裳。
横短笛，罢鸣榔。红藕花繁作阵香。
答宋学士次道寄澄心堂纸百幅
梅尧臣（宋代）

寒溪浸楮舂夜月，敲冰举帘匀割脂。
焙乾坚滑若铺玉，一幅百钱曾不疑。
江南老人有在者，为予尝说江南时。
李主用以藏秘府，外人取次不得窥。
城破犹存数千幅，致入本朝谁谓奇。
漫堆闲屋任尘土，七十年来人不知。
而今制作已轻薄，比於古纸诚堪嗤。
古纸精光肉理厚，迩岁好事亦稍推。
五六年前吾永叔，赠予两轴令宝之。
是时颇叙此本末，遂号澄心堂纸诗。
我不善书心每愧，君又何此百幅遗。
重增吾赧不敢拒，且置缣箱何所为。
黄竹子歌
黄金台（清代）

江边黄竹子，风雨夜悲鸣。不堪截作笛，亦有断肠声。
清漪潭
陈岩（宋代）

水出双溪似镜平，萦迴遇石自成文。
眼明波上谁相对，只有飞来白鹭鲜。
芷溪园
侯畐（宋代）

行吟溪上园，幽思与诗便。
藤附多年树，苔生废井泉。
瘦梅锄月种，蔓菊就篱编。
更有三间屋，重茅盖竹椽。
深夜
江湜（清代）

思乡深夜正愁生，六扇西窗忽半明。独有天衢无梗塞，又看一月在空行。
源里
刘克庄（宋代）

一洞沾秦俗，疑非太古民。
尽将源里事，报与世间人。
霹雳琴
李廌（宋代）

老桐初无异，憔悴辈散木。
良材固自信，终岁委空谷。
孤根听霜霰，厥命寄樵牧。
虽云具宫徵，谁意望琴筑。
天公怜冤愤，霹雳驱怪伏。
蛟龙出苍干，电火燃裂腹。
造物一愍吊，为惠在反覆。
神驰变废物，瞻赏改旧目。
裂为君子琴，日奏太古曲。
因知物兴废，尚尔转祸福。
志士抱孤操，来者怳未卜。
壮年昧筹算，奚用定荣辱。
送施景仁太博提点江南坑冶
梅尧臣（宋代）

楚山岂无铜，楚匠岂不工。
大炉常乏铸，碧炉那得充。
积弊在乡常，孰肯以利笼。
君今承诏行，谕民当得中。
苟能使之发，亦莫取之穷。
此乃事可久，山深山自通。
湖上戏题
周紫芝（宋代）

一湖春水绿漪漪，卧水桃花红满枝。去住云情浑不定，阴晴天色故相欺。

风前柳作小垂手，雨后山成双画眉。何必娉娉仍袅袅，西湖应便是西施。
云间洞天
陈允平（宋代）

门掩青松间绿槐，一奁图画自天开。
朝霞炼药黄金井，夜月吹笙白玉台。
树老有枝皆薜荔，地闲无处不莓苔。
数声野鹤惊残梦，疑是神仙出洞来。
家池雨中二首一
晁补之（宋代）

小池初凿新得雨，一部鼓吹从何来。
有蟾正碧乱草色，时出汨没西南隈。
井干跳梁百不少，洞庭鱼龙何有哉。
能歌得胜莫入月，凉夜与尔俱忘回。
菩萨蛮（春深）
赵长卿（宋代）

赤栏干外桃花雨。飞花已觉春归去。柳色碧依依。浓阴春书迟。

海棠红未破。匀糁胭脂颗。风寸也相饶。应怜粉面娇。
缘识
宋太宗（宋代）

仰望秋天色，月华露湿衣。
传更方兴罢，萤绕御阶飞。
茄子
郑清之（宋代）

青紫皮肤类宰官，光圆头脑作僧看。
如何缁俗偏同嗜，入口元来听一般。
闻李太尉大举秦兵百万出征东南懦夫请缨…崔侍御十九韵
李白（唐代）

秦出天下兵，蹴踏燕赵倾。黄河饮马竭，赤羽连天明。

太尉杖旄钺，云旗绕彭城。三军受号令，千里肃雷霆。

函谷绝飞鸟，武关拥连营。意在斩巨鳌，何论鲙长鲸。

恨无左车略，多愧鲁连生。拂剑照严霜，雕戈鬘胡缨。

愿雪会稽耻，将期报恩荣。半道谢病还，无因东南征。

亚夫未见顾，剧孟阻先行。天夺壮士心，长吁别吴京。

金陵遇太守，倒屣相逢迎。群公咸祖饯，四座罗朝英。

初发临沧观，醉栖征虏亭。旧国见秋月，长江流寒声。

帝车信回转，河汉复纵横。孤凤向西海，飞鸿辞北溟。

因之出寥廓，挥手谢公卿。
无俗念 竹
丘处机（宋代）

虚心翠竹，禀天然、一气生来清独。月下风前堪赏玩，嘲谑令人无俗。嫩叶萧骚，隆冬掩映，秀出千林木。英姿光润，状同玄辅寒玉。好事东里田侯，南溪新种，使我开青目。尽日高吟窗外看，风＊筠梢摇绿。冉冉幽香，萧萧疏影，坐卧清肌肉。云龛闲伴，雅怀惟称仙福。
江行望会稽诸山
戴敦元（清代）

孤帆晴破白云围，遥指南江澹翠微。吴越春秋饶霸迹，会稽山水有清晖。

卧薪乌喙旋成业，浮海鸱夷竟不归。文采风流至今在，柯亭兰渚辨依稀。
招明叔
赵蕃（宋代）

平原拙生事，数月且食粥。
蠋也巧于贫，晚食以当肉。
士穷见节义，不以富贵卜。
用志苟如此，宁有忧不足。
我生本寒士，犁鉏起穷谷。
顾惟疎野姿，动辄当忤俗。
得禄本甚微，夺去盖聊复。
虽云出无车，定免赤其族。
在我无所念，于君果何辱。
而君终日间，惘惘形面目。
幼稚悉遣归，不虑瓶无粟。
大儿颇类吾，藜羹甘半菽。
庭前既除草，窗外亦除草，
窗外亦栽菊。属君早来过，
束书期共读。
送王著作西京签判
司马光（宋代）

古来都邑美，孰与积阳先。
况复元侯贵，兼之从事贤。
玦离横阙塞，珠曲逗伊川。
慰眼登临乐，送君空惘然。
贺新郎（E372·括杜诗）
蒋捷（宋代）

绝代幽人独。掩芳姿、深居何处，乱云深谷。自说关中良家子，零乱聊依草木。世丧败、谁收骨肉。轻薄儿郎为夫婿，爱新人、窕窈颜如玉。千万事，风前烛。

鸳鸯一旦成孤宿。最堪怜、新人欢笑，旧人哀哭。侍婢卖珠回来后，相与牵萝补屋。漫采得、柏枝盈掬。日暮山中天寒也，翠绡衣、薄甚肌生粟。空敛袖，倚修竹。
嘉定二年秋重游洞霄
胡衍（宋代）

余杭泉石欠幽探，净拂衣尘入翠岚。
九锁山门云上下，一峰天翠殿西南。
元封旧事无人记，德寿仙游有客谈。
痛饮丹泉卧玄石，松风满耳梦初酣。
却经商山寄昔同行人
温庭筠（唐代）

曾道逍遥第一篇，尔来无处不恬然。便同南郭能忘象，

兼笑东林学坐禅。人事转新花烂熳，客程依旧水潺湲，

若教犹作当时意，应有垂丝在鬓边。
控巴台
何异（宋代）

阅武弓刀劲利，留宾歌舞清妍。
红映连樯灯火，翠浮隔岸人烟。
丹元子步天歌 其横 南方七宿
王希明（唐代）

翼，二十二星大难识。上五下五横著行，中心横个恰如张。

更有横星在何许？三三相连张畔附。必若不能分处所，更请向前看野取。

五个黑星翼下头，欲知名字是东瓯。
留题新建五云亭
章岷（宋代）

卧龙东岭冠云霞，亭面溪流对若耶。秋霁独先初夜月，春阴见若满城花。

疏篁绕槛栖寒雀，乔木依檐泊暮鸦。红烛未残宾已醉，倚风歌管到人家。
杭州杂诗和林石田
汪元量（宋代）

石田林处士，吟境静无尘。
乱后长如醉，愁来不为贫。
饭蔬留好客，笔砚老斯人。
近法秦州体，篇篇妙入神。
观宰相早期
王同祖（宋代）

五更三点内门开，御路传呼宰相来。
天子未明思政理，退朝常是过辰牌。
寿琼山丘先生
李东阳（明代）

周岳生申日，商岩梦说辰。共瞻调鼎任，纯用读书人。

位迥登三调，年高过七旬。辞章极恳恳，天语慰谆谆。

风雨停参谒，山林谢隐沦。瓯金名早定，带玉宠方新。

月彩占卿象，台阶切帝宸。汗青严衮钺，制草出丝纶。

芸阁编充栋，鸳班礼绝邻。蓍龟言必验，藻鉴识还真。

韦孟分传业，王褒颂得臣。饱经誇腹笥，忧国见眉颦。

义补西山阙，途知泗水津。正纲归史法，馀艺入诗神。

彼杜徒称断，为曹但饮醇。武休论绛灌，儒肯堕扬荀。

斗柄初回子，葭灰拟报春。云栖高鸑鷟，雪骨瘦松筠。

具尔钧衡地，巍然柱石身。寿筵如许预，歌咏敢辞频。
诗情
杨万里（宋代）

只要雕诗不要名，老来也复减诗情。虚名满世真何用，更把虚名赚后生。
送侍御方麓李公还朝 其三
霍尚守（明代）

飞旌万里肃霜风，当路豺狼尽避骢。沟壑疲癃今起色，何人不羡转天功。
早春纪事 其一
陶梁（清代）

吹面微和换朔风，九天阊阖敞曈昽。阳回七日春占复，雪满群山岁兆丰。

早卜黄图烽焰息，旋看碧宇曙光融。传来好语街衢遍，要祝升平四海同。
和赵章泉见寄二首
刘宰（宋代）

先生人物眇应刘，千载诗亡独泝流。
五字还堪荐郊庙，一官何事老林丘。
章泉乐处知何似，南涧良朋亦健不。
欲拜庞公何日是，梦随飞鹤过山头。
送张天觉
孔平仲（宋代）

车上不须舞，途穷不须泣。万事倏忽如疾风，莫以乘车轻戴笠。

爱君清，如玉立。爱君直，朱弦急。胆肝磊落贮星斗，意气轩腾脱羁絷。

圣明天子聚群材，下至椽杙犹收拾。况君屡薄青云飞，暂尔低回岂长蛰。

我亦区区有心者，海水期君更注挹。萧萧江路涩，烟濛客帆湿。

惜君又作千里行，欲别还留手重执。
送谢芝玉转饷北上
张元凯（明代）

谢侯年来半白头，何为又作燕京游。张生久乏资身策，厌向人间送行客。

冰满关河雪满山，持觞欲饮风吹寒。貂裘揽挈惨无语，叹息离人行路难。

年光寂寂流如电，愈见江河成世变。君在行间三十年，由来吾辈人人贱。

丈夫所志在雄飞，安能雌伏情依依。周王大发钜桥粟，伯夷甘守空山薇。

人各自有志，士也难再辱。纵谓时乎肯复来，安能长受人羁束。

南山之趾北山头，白云片片还相留。即看明世无真隐，何事秦时有故侯。

愿君不负青山约，且执牙筹算行橐。黄金留作买山资，莫向长安乞官爵。

吾先蹑屩深山中，君归定访山人踪。看君白发增几许，抚掌大笑沧溟空。
不草诏
屈大均（明代）

如何圣天子，乃称大将军。当制不敢草，嫌以臣名君。

皇帝拔剑起，不草即诛尔。免冠伏殿前，泪流请就死。

刚哉古大臣，不辱朝廷体。
癸亥上已即事
杨万里（宋代）

怪底风光好，还当上已辰。
柳莺樊子口，梁鷰赵家身。
花落春容瘦，阴浓夏意新。
晒书仍焙药，幽事也劳神。
家园赏花
陆游（宋代）

白首扁舟返旧邦，逢春直欲倒千缸。
红云夹路蔷薇障，翠羽成千薜荔幢。
莺语枝头常尽日，蝶迷弃底不成双。
闲人烂醉寻常事，中圣先判卧北窗。
膠山寺
苏绅（宋代）

驱马款禅扉，松风冷拂衣。
红尘不到处，青嶂此忘归。
鸟望生台下，云侵讲座飞，
楞伽味真趣，转觉俗缘稀。